Balatonkeresztúr

Balatonkeresztúr község Somogy vármegyében, a Marcali járásban.

Fekvése 
A Dél-Dunántúlon, a Balaton déli részén fekszik, nagyjából a Szigliget és Balatonederics közti öböllel átellenben, a tó déli partján. Érdekes, hogy a település közigazgatási területének kelet-nyugati irányú kiterjedése eléri a 8 kilométert, ehhez képest alig 1 kilométernyi partszakasszal rendelkezik: mintegy 6 kilométernyi hosszban beékelődik Balatonkeresztúr és a tó közé Balatonmáriafürdő 6-700 méter széles belterületi sávja.

További szomszédai: kelet felől Balatonfenyves, dél felől Kéthely és Balatonújlak, nyugat felől Balatonszentgyörgy és Balatonberény; a tó vízterületén határos még Balatongyörökkel is.  

Szőlő- és borgazdasági szempontból a Balatonboglári borvidékhez tartozik.

Megközelítése 
A településen végighalad kelet-nyugati irányban a 7-es főút, illetve az azzal párhuzamos M7-es autópálya, ezeken könnyen elérhető Budapest-Székesfehérvár-Siófok és Nagykanizsa felől is (a sztrádáról Balatonfenyvesnél vagy Balatonszentgyörgynél lehet letérni). A 7-es főútból itt ágazik ki a Balatonberényre vezető 7119-es út is, déli részén pedig a 6707-es út halad keresztül, amely egykor a 68-as főút része volt.

Vonattal elérhető a Székesfehérvár–Gyékényes-vasútvonalon – ez esetben Balatonmáriafürdő vasútállomásnál kell leszállni; áthalad rajta a Somogyszob–Balatonszentgyörgy-vasútvonal is, amelynek van balatonkeresztúri vasútállomása is, viszont ezen a vonalon megszűnt a személyforgalom.

Története 
Nevét 1400-ban a somogyi konvent birtokaként említették először. 1506-tól 1550-ig a Keresztúri család földesúri hatósága alá tartozott. Az 1562. évi török kincstári adólajstromokban 3, az 1580. éviben 11 házzal volt említve. 1660-ban Sárkány Miklósné, az 1703 körül készült összeírás szerint pedig már Festetics Pál birtokaként volt említve és az övé volt még 1715-ben is, ekkor 6 háztartását írták össze. 1726-tól a Festetics család tagjai közül Festetics Kristófé, majd 1776-ban gróf Festetics Pálé volt, és az 1900-as évek elejének adatai szerint is a Festeticseké volt.

2007-ben átkerült a Fonyódi kistérségből a Marcali kistérségbe, 2013-ban a Marcali járásba.

Közélete

Polgármesterei
 1990-1994: Bárdos János (független)
 1994-1998: Bárdos János Antal (független)
 1998-2002: Bárdos János Antal (független)
 2002-2006: Bárdos János (független)
 2006-2010: Kovács József (független)
 2010-2014: Kovács József (Fidesz-KDNP)
 2014-2019: Kovács József (Fidesz-KDNP)
 2019-től: Kovács József (Fidesz)

Népesség
A település népességének változása:

	 
A 2011-es népszámlálás során a lakosok 83%-a magyarnak, 3,6% németnek, 0,2% horvátnak mondta magát (16,6% nem nyilatkozott; a kettős identitások miatt a végösszeg nagyobb lehet 100%-nál). A vallási megoszlás a következő volt: római katolikus 61,4%, református 2,9%, evangélikus 0,8%, felekezet nélküli 6,4% (27,5% nem nyilatkozott).

Nevezetességei 
 Szent Kereszt felmagasztalása templom: a megye egyik legfontosabb műemléke. Barokk templom, melyet Festetics Kristóf építtetett. A karzat és a templomhajó a középkori templom maradványaiból épült. Kereszt formájú alappal bír, a tornya kétemeletes, az oldalfalakon 3 hegedűtok ablak található. A kupolát, valamint az oldalfalakat értékes, színgazdag, bibliai témájú freskók, girlandok díszítik.
 Festetics-kastély

Jegyzetek

További információk 
 Balatonkeresztúr az Irány Magyarország! honlapján

Kapcsolódó szócikkek 

 
Somogy megye települései
Balaton-parti települések, településrészek
Somogy vármegye települései